Document ID: 31989R0815

Title and Content:
***** ΚΑΝΟΝΙΣΜΟΣ (ΕΟΚ) αριθ. 815/89 ΤΗΣ ΕΠΙΤΡΟΠΗΣ της 30ής Μαρτίου 1989 για τη χορήγηση επιστροφών για τη χρωματισμένη κριθή Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 166/89 (2), και ιδίως το άρθρο 16 παράγραφος 6 και το άρθρο 24, τον κανονισμό (ΕΟΚ) αριθ. 2746/75 του Συμβουλίου της 29ης Οκτωβρίου 1985 για τον καθορισμό, στον τομέα των σιτηρών, των γενικών κανόνων σχετικά με τη χορήγηση επιστροφών κατά την εξαγωγή και με τα κριτήρια καθορισμού του ποσού τους (3), και ιδίως το άρθρο 8 παράγραφος 2 δεύτερο εδάφιο και παράγραφος 3, Εκτιμώντας: ότι το άρθρο 4 παράγραφος 1 του κανονισμού (ΕΟΚ) αριθ. 3665/87 της Επιτροπής (4), όπως τροποποιήθηκε τελευταία από τον κανονισμό (ΕΟΚ) αριθ. 3993/88 (5), προβλέπει ότι η πληρωμή της επιστροφής κατά την εξαγωγή εξαρτάται, ιδίως, από την απόδειξη ότι το εν λόγω προϊόν εγκατέλειψε, ως έχει, το τελωνειακό έδαφος της Κοινότητας· ότι ορισμένες απαιτήσεις των τρίτων χωρών οδηγούν τους εξαγωγείς στο να χρωματίζουν την κριθή πριν από την έξοδο από το τελωνειακό έδαφος της Κοινότητας· ότι για να αποφευχθούν διάφορες εφαρμογές στην Κοινότητα του άρθρου 4 και του άρθρου 28 παράγραφος 4 του κανονισμού (ΕΟΚ) αριθ. 3665/87, πρέπει σαφώς να αναφερθεί ότι ο χρωματισμός της κριθής, όταν πραγματοποιείται σε συμφωνία με τις τελωνειακές αρχές, δεν θίγει το δικαίωμα για την επιστροφή για το εν λόγω προϊόν· ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σιτηρών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Μετά από προηγούμενη ανακοίνωση στις τελωνειακές αρχές και σε συμφωνία με αυτές, η κριθή που θα εξαχθεί και η οποία έχει αποτελέσει αντικείμενο διασαφήσεως εξαγωγής που αναφέρεται στο άρθρο 3 ή δηλώσεως πληρωμής που αναφέρεται στο άρθρο 25 του κανονισμού (ΕΟΚ) αριθ. 3665/87 μπορεί να χρωματισθεί χωρίς να αμφισβητηθεί η συμφωνία του προϊόντος με τις διατάξεις του άρθρου 4 του εν λόγω κανονισμού και του άρθρου 5 του κανονισμού (ΕΟΚ) αριθ. 565/80 του Συμβουλίου (6). Στην περίπτωση αυτή, γίνεται ανάλογη παρατήρηση στο αντίγραφο ελέγχου Τ 5 που αναφέρεται στο άρθρο 1 του κανονισμού (ΕΟΚ) αριθ. 2823/87 της Επιτροπής (7). Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Το άρθρο 1 εφαρμόζεται από την 1η Ιανουαρίου 1988, με εξαίρεση την υποχρέωση προηγούμενης ανακοίνωσης που προβλέπεται στο άρθρο αυτό. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 30 Μαρτίου 1989.

Classification Labels:
2394

Label Descriptions:
{"2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 2487
5360
3156
6052

EuroVoc IDs (Expanded): 2487
5360
3156
6052

Dataset Source: meu

Split: train